महात्मा गांधी ने कहा था कि धरती पर इंसान की जरूरत के लिए पर्याप्त साधन हैं, उसके लालच के लिए नहीं। निर्माता आनंद एल राय और सोहम शाह की ताजातरीन पेशकश तुंबाड का मूल यही है। ज्यादा पाने का लालच इंसान को कई बार शैतान बना देता है। तुंबाड इशारों-इशारों में आपको ऐसे ही रहस्यमयी, रोमांचकारी और डरावने सफर पर ले जाती है।फिल्म की शुरुआत 1918 में महाराष्ट्र के एक गांव तुंबाड से होती है। मूसलाधार बारिश से सराबोर रहने वाले इस गांव की एक जर्जर हवेली में एक विधवा (ज्योति मालशे) एक वृद्ध की सेवा में लगी रहती है। गांव में प्रचलित कहानी के अनुसार, यह जर्जर हवेली देवी का सोना ले उड़ने वाले लालची पुत्र हस्तर का मंदिर है, जिसमें खजाना छिपा हुआ है। वीराने में स्थित अपनी टूटी-फूटी झोपड़ी में दो छोटे बच्चों के साथ गुजर-बसर करने वाली यह विधवा इसी सोने की चाह में न केवल बूढ़े की सेवा करती है, बल्कि जान हथेली पर रखकर जंजीरों में जकड़ी उसकी दैत्य पत्नी के खाने का इंतजाम भी करती है। बावजूद इसके उसके हाथ सोने के एक सिक्के के अलावा कुछ नहीं लगता, उल्टे अपने छोटे बेटे को भी गंवाना पड़ता है। इसीलिए, वह अपने बड़े बेटे विनायक के साथ हमेशा के लिए तुंबाड गांव छोड़कर पुणे आ जाती है और उससे वादा लेती है कि वह तुंबाड कभी नहीं लौटेगा। विनायक मां से वादा तो कर लेता है, लेकिन अपने पुरखों के खजाने को नहीं भूल पाता और बड़ा होकर उसकी तलाश में लौटकर तुंबाड ही पहुंचता है। अब सोने के इन सिक्कों को बटोरने की लालच में वह किस हद तक पहुंचता है, यह देखकर दर्शक सिहर उठते हैं। तीन पीढ़ियों तक चलने वाली यह कहानी हिस्टॉरिकल, पीरियड, फैंटसी, हॉरर जैसे कई जॉनर्स का मिश्रण है, जो श्रीपद नारायण पेंडसे के मराठी उपन्यास तुंबडचे खोत पर आधारित है। निर्देशक राही अनिल बर्वे ने अपनी इस पहली ही फिल्म में ही नए और व्यापक दृष्टिकोण के साथ एंट्री मारी है। फिल्म को सशक्त बनाने में उन्हें क्रिएटिव डायरेक्टर आनंद गांधी का पूरा साथ मिला है। तुंबाड हिंदुस्तानी हॉरर फिल्मों के शरीर में आत्मा घुस जाने और फिर तंत्र-मंत्र, झाड़-फूंक से उसे भगाने वाले घिसे-पिटे ढर्रे को तोड़ती है।बढ़िया विजुअल इफेक्ट्स और पंकज कुमार की सिनमैटोग्राफी से दहशत का माहौल शुरू से ही बनने लगता है। कई सीन डर के मारे आंखें भींचने पर मजबूर कर देते हैं। सेकंड हाफ में कुछ सीन रेपटेटिव लगते हैं, जिससे कभी-कभी इंट्रेस्ट कम होने लगता है, लेकिन क्लाइमैक्स रोंगटे खड़ा कर देता है। फिल्म 'सिमरन' में अपनी नैचरल ऐक्टिंग के लिए तारीफ बटोरने वाले सोहम शाह विनायक के रोल में एक पायदान और ऊपर चढ़े हैं। उनकी मां के रोल में ज्योति मालशे और उनके बेटे के किरदार में बाल कलाकार मोहम्मद समद ने भी बढ़िया काम किया है। अजय-अतुल और जेस्पर कीड का संगीत फिल्म के अनुरूप है। क्यों देखें: हॉरर फिल्मों के शौकीनों को फिल्म पसंद आएगी।